b'\n_START_ARTICLE_\nIrredentisme\n_START_PARAGRAPH_\nIrredentisme var en politisk bevegelse som ville samle alle omr\xc3\xa5der med italiensktalende befolkning i en stor italiensk stat. Begrepet kommer av det italienske ordet irredento (\xc2\xabuforl\xc3\xb8st\xc2\xbb), som betegnet situasjonen til den italiensktalende befolkningen i andre land. Begrepet har i etterkant ogs\xc3\xa5 blitt brukt om liknende bevegelser i andre land. Et omstridt omr\xc3\xa5de som kan tilsvarende bli kalt et irredenta, men ikke alle irredenta trenger \xc3\xa5 v\xc3\xa6re gjenstand for irredentisme.\n_START_SECTION_\nOpprinnelse\n_START_PARAGRAPH_\nDen italienske irredentismen var en politisk bevegelse som ville samle alle omr\xc3\xa5der med italiensktalende befolkning i en stor italiensk stat. Den begynte p\xc3\xa5 1870-tallet under slagordet Italia irredenta (det ikke-frigjorte Italia)og var p\xc3\xa5 dette tidspunktet var den f\xc3\xb8rst og fremst rettet mot \xc3\x98sterrike-Ungarn, som omfattet flere italienskspr\xc3\xa5klige omr\xc3\xa5der (i Tirol og K\xc3\xbcstenland). I tillegg ble ble ogs\xc3\xa5 gjort krav p\xc3\xa5 deler av Sveits (Ticino og Graub\xc3\xbcnden)._NEWLINE_F\xc3\xb8rste verdenskrig gjorde det mulig for Italia \xc3\xa5 kunne innlemme disse omr\xc3\xa5dene, og landet sluttet en hemmelig avtale med Storbritannia og Frankrike om \xc3\xa5 f\xc3\xa5 oppfylt sine territorielle krav som motytelse for en deltakelse i krigen. Italia sa derfor i 1915 opp forsvarsavtalen som landet hadde inng\xc3\xa5tt med Tyskland og \xc3\x98sterrike-Ungarn (trippelalliansen), og erkl\xc3\xa6rte samtidig \xc3\x98sterrike-Ungarn krig. Selv om \xc3\x98sterrike-Ungarn i alpekrigen under f\xc3\xb8rste verdenskrig klarte \xc3\xa5 forsvare sin sydlige grense, holdt seiersmaktene ord, og Italia ble i St.-Germain-traktaten tildelt store deler av Tirol samt G\xc3\xb6rz, Trieste og Istria._NEWLINE_Siden Italia hadde forespeilet Storbritannia og Frankrike at den italienske spr\xc3\xa5kgrensen fulgte Alpenes hovedvannskille, fikk Italia imidlertid store omr\xc3\xa5der som aldri hadde v\xc3\xa6rt italiensktalende, spesielt det tysk- og ladinskspr\xc3\xa5klige Syd-Tirol. Disse omr\xc3\xa5dene ble utsatt for en aggressiv italienisering fra italienske myndigheter, b\xc3\xa5de under fascistene og etter andre verdenskrig helt frem til 1970-tallet._NEWLINE_Sveits ble forsk\xc3\xa5net for irredentismen, men f\xc3\xb8lte seg lenge truet i sin statlige integritet. Faktisk var irredentismen den direkte foranledningen for at Sveits anerkjente retoromansk som sitt fjerde offisielle spr\xc3\xa5k, som et svar p\xc3\xa5 at Italia hadde definert retoromansk som en italiensk dialekt og dermed fors\xc3\xb8kt \xc3\xa5 rettferdiggj\xc3\xb8re et territorielt krav p\xc3\xa5 kantonen Graub\xc3\xbcnden.'